ΓΡΑΠΤΗ ΕΡΩΤΗΣΗ E-2797/98

υποβολή: Leonie van Bladel (UPE) προς την Επιτροπή

(17 Σεπτεμβρίου 1998)

Θέμα: Όμηροι στο Κοσσυφοπέδιο

Στο Κοσσυφοπέδιο ο αποκαλούμενος "Απελεθερωτικός Στρατός του Κοσσυφοπεδίου" (ΑΣΚ) κρατεί από την αρχή του τρέχοντος έτους ως ομήρους 171 άτομα: Σέρβους και Μαυροβουνίους, αλλά και Αλβανούς, Ατσιγγάνους και άλλους. Από τα άτομα αυτά 31 έχουν απελευθερωθεί και 7 διέφυγαν. Για 15 από αυτούς (κυρίως Αλβανούς αλλά και μερικούς αστυνομικούς) μαθεύτηκε ότι εκ των υστέρων δολοφονήθηκαν.

Έως σήμερα αγνοείται η τύχη 118 πολιτών και 10 αστυνομικών.Εκπρόσωποι οργανώσεων όπως η ΔΕΕΣ και η UNHCR έχουν προσπαθήσει μάταια να πετύχουν πληροφορίες από το ΑΣΚ.

Εν τω μεταξύ μαθεύτηκε ότι, όπως έδειξαν τα διεθνή μέσα ενημέρωσης το Σάββατο 29 Αυγούστου 1998, ο ΑΣΚ δολοφόνησε στο χωριό Klecka πλησίον της Πριστίνας 22 άτομα (μεταξύ των οποίων γυναίκες και παιδιά), τα πτώματα των οποίων εναποτέθηκαν κατόπιν σε ασβετοκάμινο. Μπορεί η Επιτροπή, λαμβάνοντας υπόψη τα προαναφερθέντα απάνθρωπα γεγονότα να ανακοινώσει ποια μέτρα έλαβε ή πρόκειται να λάβει για να επιτύχει την άμεση απελευθέρωση όλων των ομήρων;

Κοινή απάντηση

του κ. van den Broek εξ ονόματος της Επιτροπής

στις γραπτές ερωτήσεις E-2796/98 και E-2797/98

(20 Οκτωβρίου 1998)

Τα πλέον σοβαρά προβλήματα που σχετίζονται με την ελευθερία κινήσεων στο Κόσοβο είναι όσα συναντούν οι οργανώσεις ανθρωπιστικής βοήθειας, στις οποίες αρνούνται τις προσβάσεις που απαιτούνται για να παρέχουν βοήθεια στα θύματα των συμπλοκών. Οι δημοσιογράφοι του ξένου τύπου αντιμετωπίζουν επίσης παρόμοια προβλήματα(άρνηση παροχής θεώρησης, απελάσεις, ταλαιπωρίες και επιθέσεις). Οι περισσότερες δυσκολίες του είδους αυτού προκαλούνται από τη σερβική αστυνομία και τις δυνάμεις ασφαλείας, μολονότι και ο στρατός απελευθέρωσης του Κόσοβο ευθύνεται για επεισόδια.

Η Ένωση και η Οργάνωση για την Ασφάλεια και τη Συνεργασία στην Ευρώπη(ΟΑΣΕ) έχουν ήδη εκφράσει ανησυχίες και η Επιτροπή σημειώνει, επί πλέον, ότι υπάρχει μια γενική έλλειψη σεβασμού για τα θεμελιώδη δικαιώματα - συμπεριλαμβανομένης της ελευθερίας του λόγου και της ελευθερίας των μέσων ενημέρωσης - τόσο στη Σερβία όσο και στο Κόσοβο.

Η Επιτροπή συμφωνεί απόλυτα στο ότι τα συμπλεκόμενα μέρη θα πρέπει να επιτρέψουν στους δημοσιογράφους να εκτελέσουν τα καθήκοντά τους χωρίς παρεμβολές. Η Επιτροπή δεν είναι και αυτή σε θέση υπό τις παρούσες περιστάσεις, να εγκαταστήσει όργανα για την παρακολούθηση της κατάστασης, αλλά σημειώνει ότι η αποστολή των διεθνών διπλωματικών παρατηρητών στο Κόσοβο, στην οποία τα κράτη μέλη συμμετέχουν, έχει επίσης υποβάλει εκθέσεις για την πλευρά αυτή της συμπλοκής.

Η Επιτροπή καταδικάζει όλες τις απαγωγές στο Κόσοβο, από οποιαδήποτε πλευρά και από οποιαδήποτε εθνική προέλευση προέρχονται οι απαχθέντες και κάνει επίκληση για την άμεση απελευθέρωσή τους.

Η αποστολή των διεθνών διπλωματικών παρατηρητών στο Κόσοβο ερευνά τα φερόμενα ως εγκλήματα πολέμου και υπάρχει επίσης ένα αίτημα από τη διεθνή κοινότητα προς τις αρχές του Βελιγραδίου που εκκρεμεί να επιτραπεί σε μια ομάδα διεθνών ανακριτικών εμπειρογνωμόνων να αναλάβουν εργασία στο Κόσοβο. Η εργασία τους θα είναι χρήσιμη και στο διεθνές δικαστήριο εγκληματιών για την πρώην Γιουγκοσλαβία. Οι αρχικές έρευνες στην Kleca δεν αποκάλυψαν αποδεικτικά στοιχεία για μαζικούς τάφους. Επί πλέον, υπάρχει σημαντική διαμάχη για το κατά πόσο επεισόδια του είδους αυτού έχουν σκηνοθετηθεί ή όχι, λόγω της σημασίας των ψυχολογικών επιχειρήσεων και για τις δυο πλευρές και της παρουσίας του διεθνούς τύπου.